	Europos Parlamentas
2019-2024
	[image: EP logo RGB_Mute]



PRIIMTI TEKSTAI

[bookmark: TANumber]P9_TA(2024)0159
[bookmark: title]Tiesioginė masinio bado grėsmė Gazoje ir išpuoliai, nukreipti prieš humanitarinės pagalbos tiekimą
[bookmark: DocNumber]
[bookmark: PE]PE760.498
[bookmark: Sujet][bookmark: References]2024 m. kovo 14 d. Europos Parlamento rezoliucija dėl tiesioginės masinio bado grėsmės Gazoje ir išpuolių, nukreiptų prieš humanitarinės pagalbos tiekimą (2024/2616(RSP))
[bookmark: TextBodyBegin]Europos Parlamentas,
–	atsižvelgdamas į Darbo tvarkos taisyklių 144 straipsnio 5 dalį ir 132 straipsnio 4 dalį,
A.	kadangi 2023 m. spalio 7 d. „Hamas“ teroristai užpuolė Izraelį ir tyčia nužudė 1139 Izraelio ir užsienio piliečius; kadangi siaubingomis sąlygomis vis dar laikomi 134 įkaitai;
B.	kadangi Parlamentas ne kartą pasmerkė šį niekingą išpuolį ir dar kartą patvirtino Izraelio teisę į savigyną laikantis tarptautinės teisės; kadangi po šio išpuolio dėl neproporcingo atsako Gazoje žuvo daugiau kaip 30 000 žmonių ir 70 000 buvo sužeista;
C.	kadangi Gazoje beviltiškai stinga maisto ir gresia badas; kadangi, PSO duomenimis, beveik 16 proc. vaikų Gazoje jau kenčia nuo ūmios netinkamos mitybos; kadangi palestiniečiai susiduria su baisiomis ir gyvybei pavojingomis sąlygomis, nes negauna pakankamai maisto ir negali patenkinti kitų pagrindinių poreikių;
D.	kadangi 2024 m. vasario 29 d., kai Izraelio pajėgos pradėjo šaudyti dalijant humanitarinę pagalbą, tragiškai žuvo daugiau kaip 100 palestiniečių ir 700 buvo sužeista; kadangi nuo 2024 m. vasario 20 d. JT sustabdė maisto tiekimą į Šiaurės Gazą po to, kai buvo užpultos ir apiplėštos vilkstinės;
1.	griežtai smerkia trukdymą teikti humanitarinę pagalbą ir išpuolius prieš humanitarines vilkstines; griežtai smerkia grupuotės „Hamas“ vykdomą pagalbos vilkstinių užgrobimą ir apiplėšimą; primygtinai ragina Izraelį nedelsiant leisti ir palengvinti visapusišką, nekliudomą ir saugų pagalbos teikimą į visą Gazos Ruožą ir per visus esamus sienos kirtimo punktus; palankiai vertina jūrų pagalbos koridorius, tačiau primena, kad pirmenybė turi būti teikiama žemės paskirstymui;
2.	griežtai smerkia pakartotinius išpuolius prieš pagalbos ieškančius civilius gyventojus, humanitarinės pagalbos ir medicinos įstaigas bei darbuotojus; apgailestauja dėl jų katastrofiško poveikio civiliams gyventojams Gazoje, ypač vaikams; primygtinai ragina visas šalis nedelsiant nutraukti šiuos išpuolius; prašo atlikti nepriklausomą tarptautinį tyrimą;
3.	smerkia 161 JT pagalbos darbuotojo, 340 sveikatos priežiūros darbuotojų, 7 humanitarinės pagalbos darbuotojų ir 133 žurnalistų ir žiniasklaidos darbuotojų nužudymą;
[bookmark: _GoBack]4.	pakartoja savo raginimą nedelsiant ir visam laikui nutraukti ugnį siekiant spręsti gresiančio masinio bado Gazoje pavojaus problemą ir nedelsiant bei besąlygiškai paleisti visus įkaitus; griežtai smerkia augantį ekstremistinių naujakurių smurtą ir Izraelio ginkluotųjų pajėgų vykdomus išpuolius prieš palestiniečius Vakarų Krante, dėl kurių jau žuvo šimtai palestiniečių civilių gyventojų ir sužeista tūkstančiai; griežtai smerkia tai, kad paspartėjo neteisėto Palestinos žemės sureguliavimo procesas, nes tai yra tarptautinės teisės pažeidimas; ragina nedelsiant leisti Tarptautinį Raudonojo kryžiaus komitetui susitikti su visais Gazoje laikomais įkaitais ir suteikti jiems medicininę priežiūrą;
5.	reiškia didelį susirūpinimą dėl katastrofiškos humanitarinės padėties Gazoje, įskaitant gresiančio bado, ligų plitimo ir patvirtintų vaikų mirčių dėl netinkamos mitybos ir dehidratacijos pavojų; yra susirūpinęs dėl pagalbos teikimo nesaugiomis sąlygomis; pabrėžia, kad reikia skubiai suteikti galimybę sparčiai, saugiai ir nekliudomai teikti humanitarinę pagalbą; ragina Izraelio valdžios institucijas vėl atidaryti Rafos, Kerem Shalomo, Karmio ir Erezo sienos perėjimo punktus; pripažįsta nepakeičiamą UNRWA vaidmenį regione;
6.	reiškia didelį susirūpinimą dėl konflikto eskalacijos grėsmės, ypač Libane;
7.	ragina Izraelį laikytis tarptautinės humanitarinės teisės nuostatų ir laikytis JT Saugumo Tarybos rezoliucijos Nr. 2712, kurioje reikalaujama naudoti visus prieinamus maršrutus į visą Gazos Ruožą ir per jį, siekiant palengvinti pagalbos teikimą; reikalauja įgyvendinti 2024 m. sausio 26 d. Tarptautinio Teisingumo Teismo orderius, įskaitant neatidėliotinas ir veiksmingas priemones, kad būtų galima teikti skubiai reikalingas pagrindines paslaugas ir humanitarinę pagalbą;
8.	palankiai vertina Komisijos pirmininko pavaduotojo ir Sąjungos vyriausiojo įgaliotinio užsienio reikalams ir saugumo politikai ketinimą su užsienio reikalų ministrais aptarti, kaip Izraelis laikosi Asociacijos susitarimo[footnoteRef:1] nuostatos dėl žmogaus teisių; [1:  	Europos ir Viduržemio jūros regiono šalių susitarimas, įsteigiantis asociaciją tarp Europos Bendrijų bei jų valstybių narių ir Izraelio Valstybės (OL L 147, 2000 6 21, p. 3).] 

9.	reikalauja nedelsiant atkurti gyvybiškai svarbią infrastruktūrą, kad būtų užkirstas kelias katastrofiškam badui ir dar didesniam maisto stygiui; pakartoja, kad reikia dėti visas pastangas siekiant užkirsti kelią tolesniam nekaltų civilių gyvybių praradimui;
10.	yra tvirtai įsitikinęs, kad taikos, saugumo, stabilumo ir klestėjimo Gazoje arba Palestinos ir Izraelio susitaikymo perspektyvos negali būti tol, kol „Hamas“ ir kitos teroristinės grupuotės vaidins bet kokį vaidmenį Gazos Ruože; pakartoja, kad terorizmas, kurstymas ir smurtas yra nesuderinami su taikiu Izraelio ir Palestinos konflikto sprendimu;
[bookmark: TextBodyEnd]11.	paveda Pirmininkei perduoti šią rezoliuciją Tarybai, Komisijai, Jungtinėms Tautoms, Izraelio vyriausybei ir Palestinos Administracijai.

